นายกรัฐมนตรีย้ำที่ผ่านมารัฐบาลวางแนวทางพัฒนาประเทศทุกด้านเน้นการปรับโครงสร้างแก้ปัญหาให้ประชาชนเกิดความยั่งยืน
พลเอก ประยุทธ์ จันทร์โอชา นายกรัฐมนตรี ย้ำว่าประเทศไทยมีศักยภาพมากมายที่จะขับเคลื่อนไปข้างหน้าได้ โดยรัฐบาลได้พยายามพัฒนาโครงสร้างพื้นฐาน ปรับปรุงแก้ไขกฎหมาย วางแนวทางพัฒนาทรัพยากรมนุษย์ โดยเฉพาะล่าสุดมีการปรับปนวทางการบรรจุข้าราชการรุ่นใหม่ที่จะมีทั้งการสอบแข่งขันตามปกติ และสัดส่วน หรือโควต้า สำหรับผู้ที่มีความรู้ตรงกับความต้องการของภาครัฐ โดยเฉพาะด้านวิทยาศาสตร์ การวิจัย        นอกจากนี้ประเทศไทย ยังมีความเข้มแข็งทางเศรษฐกิจ ซึ่งสะท้อนให้เห็นได้จากการประเมินขององค์กรระหว่างประเทศ เช่น ธนาคารโลก ที่ระบุว่า ไทยมีอัตราการเจริญเติบโตในช่วง 6 ปีที่ผ่านมาอย่างมั่นคงและมีฐานะทางเศรษฐกิจอย่างเข้มแข็ง         ขณะที่ภาคการเกษตร รัฐบาลวางแนวทางการแก้ปัญหาทั้งราคาและโครงสร้าง เพื่อให้เกิดความยั่งยืน เช่น การเพิ่มปริมาณการใช้ปาล์มน้ำมัน ยางพาราในประเทศ ที่สามารถช่วยดึงราคาได้อีกทาง นอกเหนือจากการส่งออกพร้อมทั้งมีโครงการบริหารจัดการน้ำรองรับพื้นที่การเกษตร ปัญหาภัยแล้งและนำ้ท่วม และที่สำคัญการดูแลประชาชนทุกกลุ่มอย่างเท่าเทียมและทำให้ประชาชนมีความเข้มแข็งและความเป็นอยู่ที่ดีขึ้น